
                                                              ROMÂNIA

JUDEŢUL SUCEAVA

MUNICIPIUL CÂMPULUNG MOLDOVENESC

Compartimentul juridic 
                                                                                                Nr. ____ din _____ 2026
RAPORT DE SPECIALITATE

la proiectul de hotărâre pentru aprobarea Regulamentului privind repartizarea și închirierea locuințelor nZEB plus pentru tineri, proprietate publică a Municipiului Câmpulung Moldovenesc

          Compartimentul juridic primind spre analiză proiectul de hotărâre pentru aprobarea Regulamentului privind repartizarea și închirierea locuințelor nZEB plus pentru tineri, proprietate publică a Municipiului Câmpulung Moldovenesc, menționează următoarele:

Potrivit art. 7 alin. (1) din Ordonanța Guvernului nr.71/2002 privind organizarea şi funcţionarea serviciilor publice de administrare a domeniului public şi privat de interes local, înfiinţarea, organizarea, coordonarea şi reglementarea serviciilor de administrare a domeniului public şi privat constituie dreptul exclusiv al autorităţilor administraţiei publice locale, iar monitorizarea şi controlul funcţionării şi gestionării acestora intră în atribuţiile şi responsabilitatea exclusivă a acestor autorităţi.


Potrivit art. 43 din Legea Locuinței nr. 114/1996, republicată, cu modificările și completările ulterioare, locuinţele sociale se repartizează de către autorităţile administraţiei publice locale care le au în administrare pe baza criteriilor stabilite anual de acestea, în condiţiile prevederilor prezentului capitol, şi de ele pot beneficia, în ordinea de prioritate stabilită de autorităţile administraţiei publice locale, potrivit legii, oricare dintre următoarele categorii de persoane: persoanele şi familiile evacuate sau care urmează a fi evacuate din locuinţele retrocedate foştilor proprietari, tinerii care au vârsta de până la 35 de ani, tinerii proveniţi din instituţii de ocrotire socială şi care au împlinit vârsta de 18 ani, invalizii de gradele I şi II, persoanele cu handicap, pensionarii, veteranii şi văduvele de război, beneficiarii prevederilor Legii recunoştinţei pentru victoria Revoluţiei Române din Decembrie 1989, pentru revolta muncitorească anticomunistă de la Braşov din noiembrie 1987 şi pentru revolta muncitorească anticomunistă din Valea Jiului - Lupeni - august 1977 nr. 341/2004, cu modificările şi completările ulterioare, şi ai prevederilor Decretului-lege nr. 118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri, republicat, cu modificările şi completările ulterioare, victimele violenţei domestice sau alte persoane sau familii îndreptăţite.

 
Conform Ordinului nr. 999 din 10.05.2022 al ministrului dezvoltării, lucrărilor publice și administrației pentru aprobarea Ghidului specific - Condiții de accesare a fondurilor europene aferente Planului național de redresare și reziliență în cadrul apelurilor de proiecte PNRR/2022/C10, Componenta 10 - Fondul local, la repartizarea locuințelor este obligatoriu să fie respectate cumulativ următoarele criterii de eligibilitate: tinerii beneficiari vor satisface cumulativ condiția de a proveni dintr-o comunitate vulnerabilă, grup vulnerabil, să aibă între 18 și 35 ani, un venit pe membru de familie sub salariul mediu lunar pe economie,să nu dețină o locuință / să nu fi deținut o locuință și să trăiască în prezent în condiții de locuire precare / supraaglomerate.

De asemenea, conform art. 129 alin. (2) lit. c) și lit. d), alin. (7) lit. q) din O.U.G. nr. 57/2019 privind Codul administrativ, cu modificările şi completările ulterioare, Consiliul Local are atribuţii privind administrarea domeniului public și privat al municipiului, gestionarea serviciilor de interes local și asigură, potrivit competenţei sale şi în condiţiile legii, cadrul necesar pentru furnizarea serviciilor publice de interes local privind locuinţele sociale şi celelalte unităţi locative aflate în proprietatea unităţii administrativ-teritoriale sau în administrarea sa.
Având în vedere cele precizate, Compartimentul juridic consideră legal prezentul proiect de hotărâre.

